paragraph_text: Obična mišjakinja (poljska mišjakinja, mala mišjakinja, srednja mišjakinja; lat. Stellaria media), godišnja je biljka udomaćena u Europi. Biljka je specifična po tome što u isto vrijeme cvate i ima sjeme. Cvjetovi su maleni i bijele boje. Mlada je biljka jestiva, a korištena je i u narodnoj medicini. Za slabih zima može se naći tijekom cijele godine, inače obično u proljeće i jesen. Na 100 grama suhe tvari sadrži 14,5 g bjelančevina, 2,4 g masti, 63 g ugljikohidrata, 20,5 g vlaknastih tvari i 19,3 g pepela, te 375 mg vitamina C i 30 mg vitamina A.